माघेरिटा , 4 अक्ट'बरःबिथांखि लाजानाय बर' कसारि अन्साय गावखंथाय गौथुम दाफुंनायनि बागै जरखायै सावरायनाय आरो बे बिथिङाव सरासनस्रा राइजो - राजाफोरनि गेजेराव सांग्रांथिखौ बांहोनायनि थांखिजों खौसेथि बर' सुबुं आफादनि तिनिसुकिया जिल्ला आफाद बान्जायनायाव तिनसुकिया जिल्लानि गुबुन गुबुन ओन्सोलनि बर' माहारिनि मेलेमजिबि , फोरोंगिरि , समाज सिबियारिफोरनि बाहागो लानायाव शनिबारखालि मार्घेरितानि महाराम बर' गुदि फरायसालियाव मोनसे नोगोरारि मेलखौ खुंनाय जायो । तिनसुकिया जिल्ला इउबिपिअनि आफादगिरि बिष्णुराम नार्जारिनि मासि सामलायनायाव जानाय मेलनि थांखिखौ फरायथिनानै होयो तिनसुकिया जिल्ला इउबिपिअनि गाहाय नेहाथारि जयन्त नार्जारिया । बे मेलावनो बाहागो लानानै इउबिपिअनि मासिगिरि पिताम्बर ब्रह्मआ बुङोदि , गोलाव बोसोर नाङै बिटिएडिनि बायजोयाव थानाय बर' सुबुंनि राजखान्थि , समाज - रांखान्थि , सोलोंथाय , हारिमु , हा - मोन्थायफोरनि बिथिङाव संबिजिरारि मोन्थायनिफ्राय जानगारनानै थाबोनांदोंमोन । बिटिएडिनि बायजोयाव आसामनि खमैबो 21 जिल्लाफोराव थाबोनाय 10 लाखनिबो बांसिन बर' सुबुंफोरनि दुलाराइ जौगाहोनायनि थांखियाव बिटिसिनि बारग' गाहाय खुंगिरि आरो बिपिएफनि आफादगिरि थामहिनबा 17 बोसोर नाडै बिटिसि खुंथायखौ सामलायबोनाय हाग्रामा महिलारि , मन्थ्रि चन्दन ब्रह्म , प्रमिला रानि ब्रह्मजों गोबां फोथायनाय लानानै थांनाय गोबां बोसोरनिफ्रायनो खौसेथि बर' सुबुं आफादआ बिटिएडिनि बायजोयाव थानाय बर' सुबुंफोरनि दुलाराइ जौगानायनि थांखिजों राजखान्थियारि बिथिङाव आबुं मदत आरो हेफाजाबखौ होबोदोंमोन । नाथाय थांनाय बावैसो साननि सिगां जोबलांनाय आसाम बिधान सभानि बोसोरारि जथुम्मायाव आसाम सरकारा बर' कसारि अन्साय गाव खुंथाय गौथुम दाफुंनायनि बिथिङाव बिपिएफनि आफादगिरि हाग्रामा महिलारि , मन्थ्रि चन्दन ब्रह्म , प्रमिला रानि ब्रह्मआ बे गोनां हाबाफारियाव हेंथा होनानै बिटिएडिनि बायजोयाव थानाय बर' सुबुंफोरनि गोलाव बोसोरनिफ्राय हास्थायबोनाय थांखिनि फिथाइखौ फेलें जाहोयो । अदेबानि बर' कसारि अन्साय गावखंथाय गौथुम दाफुंनायाव बिपिएफ हान्जाया फोथाय खेबस' खालामदों होन्नानै इउबिपिअआ गोख्रों अजद खालामनायजों लोगोसे बिपिएफ हान्जानि बे बिथिङाव बिफाव लानायखौ गोख्रों रावजों सोंखारिनानै खुद्रिखांनाय फोरमायो । बिपिएफनि राजखान्थि फाव फान्दायनाय आरो थगायनायनि हेंथायै गोख्रों गसंथानानै इउबिपिअआ गोलाव बोसोरनि दाबिखौ लानानै थांनाय माखासे दाननि सिगाङाव गोरोबथा जानाय थामथि बर' गोजोन गोरोबथानि 5 नं डारानि 5.1 दफानि गेजेरजों मिरु आरो राइज्यो सरकारा बर' कसारि अन्साय गावखुंथाय परिषद दाफुंनायनि हाबाफारिखौ आखायाव लादों होन्नानै बुथिनायजों लोगोसे फैगौ 7 अक्टबराव केबिनेटनि गेजेरजों आसाम सरकारा बर' कसारि अन्साय गावखुंथाय गौथुम दाफुंनायनि थांखि लानानै बेखौ मावफुंनायनि गोनांथार राहा लानो नाजादों होन्नानै गोनांथार बाथ्राखौ मिथिहोयो । फारसेथिं इउबिपिअनि नेहाथारि सुक्रेसर गयारिया बुङोदि , बिटिएडिनि बायजोयाव थानाय बर' सुबुंफोरनि थाखाय गोबां मिजिं आरो हास्थायबोनाय बर' कसारि अन्साय गावखुंथाय गौथुम दाफुंनायनि गेजेरजों राजखान्थि गोहो मोन्नायनि मोनसे खुंथायारि राहा लानानै सिगांगोन आरो बेनि गेजेरजों गोलाव बोसोर नाङै संबिजिरारि मोन्थायनिफ्राय जानगारनांनाय बिटिएडिनि बायजोयाव थानाय आसामनि मोन 21 जिल्लाफोराव थाबोनाय 10 लाखनिबो बांसिन बर' सुबुंफोरनि थाखाय जारिमिनारि जौगाखांनाया गोख्रों जागोन होन्नानै बे बिथिङाव साफ्रोमबो बर' सुबुङा खौसेथि आरो समनि थिन्नायाव नाजानायजों सिगां लांनांगोन होन्नानै फोरमायो । बे गोनां सावरायनाय हाबाफारियाव धेमाजि जिल्ला इउबिपिअनि आफादगिरि मनरन्जन बसुमतारिआ गावनि बिबुंथियाव बुङोदि , बर' कसारि अन्साय गावखुंथाय गौथुम दाफुंनायनि फारसे आसाम सरकारनि लोगो हान्जा एबा बिपिएफआ जोबथायाव राजखान्थि फाव फान्दायनानै बिटिसिनि बायजोनि सुबुंफोरखौ फोथायखेबस' खालामदों होन्नानै बुंथियो । बे मेलाव बर' थुनलाइ आफादनि मार्घेरिता गुदि आफादनि गाहाय नेहाथारि दिप्ति दैमारि , फोरोंगिरि दिनेस बर' , समाज सिबियारि गिरिस बसुमतारि , केसब'ति बर'आबो सुंद' बिबुंथि लाखियो । बे गोनांथार गेवलां मेलाव खौसेथि बर' सुंबं आफादनि लेङाइ आफादगिरि रतन बसुमतारि , नेहाथारि सृजोन बसुमतारि , धेमाजि जिल्ला आफादनि रांगिरि रबिन बर' , गनतात्रिक नागरिक सुरक्षा मन्सनि गाहाय नेहाथारि तलन सनवाल मोनहा बाहागो लानाय मेलाव सदिया , जागुन , माघेरिता ओन्सोलनि खमैबो 200 नि बांसिन राइजो - राजाफोरा बाहागो लादोंमोन । 
बर' कसारि अन्साय गावखुंथाय गौथुम दानायाव बिपिएफआ फोथायखेबस' खालामदों : इउ बि पि अ